《送昆山丞谢子潚解官还朝》
宋代·马先觉

结交无虑三十年，道同志合难其全。
倾盖相欢岂无有，当面论心背不然。
晚知趋向动违俗，闭门避客鱼渊潜。
属闻贰令非常好，才德远过崔蓝田。
有怀欲吐难忍肢，试剥云雾看青天。
穆如清风濯烦愠，皎若明月堕我前。
论文未易探涯涘，讲政壹以民为先。
老夫论说众所废，公独采拾无弃捐。
承颜请益恨不数，契合乃过金石坚。
我方怙焉以为命，忍闻歌吹张离筵。
西郊日暖玉生烟，羡公此行若登仙。
何当化龙逐云气，四方上下相周旋。
含情握手不忍别，敢效昔人裨一言。
圣王当宁方急贤，原公袖疏朝甘泉。
为言民瘼殊未痊，径须下诏宽缗钱。

作者简介：平江昆山人，字少伊，号得闲居士。孝宗乾道初进士。累官工部架阁。工诗。有《惭笔集》。